DA Den Europæiske Unions Tidende C 355/6

KOMMISSIONENS AFGØRELSE

af 26. oktober 2015

om anerkendelse af Grønlands Departement for Fiskeri, Fangst & Landbrug i overensstemmelse med artikel 3 i Kommissionens gennemførelsesforordning (EU) 2015/1850 om gennemførelsesbestemmelser til Europa-Parlamentets og Rådets forordning (EF) nr. 1007/2009 om handel med sælprodukter

(2015/C 355/05)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Kommissionens gennemførelsesforordning (EU) 2015/1850 af 13. oktober 2015 om gennemførelsesbestemmelser til Europa-Parlamentets og Rådets forordning (EF) nr. 1007/2009 om handel med sælprodukter (1), særlig artikel 3, stk. 1, og

ud fra følgende betragtninger:

(1) I Kommissionens forordning (EU) nr. 737/2010 (2) er betingelserne for, at sælprodukter, som hidrører fra inuitsamfundenes og andre oprindelige samfunds traditionelle jagt, og sælprodukter, som hidrører fra forvaltningen af marine ressourcer, kan bringes i omsætning i Unionen, fastsat.

(2) Alle sælprodukter, der bringes i omsætning, skal være ledsaget af et certifikat, der er udstedt af et anerkendt organ, som attesterer, at betingelserne i forordning (EU) nr. 737/2010 er opfyldt.

(3) Den 25. april 2013 traf Kommissionen en afgørelse (3) om anerkendelse af Grønlands Departement for Fiskeri, Fangst & Landbrug, jf. artikel 6 i forordning (EU) nr. 737/2010.

(4) Ved Europa-Parlamentets og Rådets forordning (EU) 2015/1775 (4) ændredes artikel 3 i Europa-Parlamentets og Rådets forordning (EF) nr. 1007/2009 (5), hvori de betingelser, der gælder for, at sælprodukter, der hidrører fra inuitsamfundenes og andre oprindelige samfunds traditionelle jagt, kan bringes i omsætning i Unionen, er fastsat.

(5) Med forordning (EU) 2015/1775 blev forordning (EU) nr. 737/2010 ophævet med virkning fra anvendelsesdatoen i gennemførelsesforordning (EU) 2015/1850.

(6) Den 28. september 2015 modtog Kommissionen en ansøgning vedlagt dokumentation fra Grønlands Departement for Fiskeri, Fangst & Landbrug af 24. september om på ny at blive godkendt som et anerkendt organ henset til ændringerne i artikel 3 i forordning (EF) nr. 1007/2009.

(7) Kommissionen har gennemgået den nævnte dokumentation for at afgøre, om de krav, der stilles til anerkendte organer i gennemførelsesforordning (EU) 2015/1850 henset til ændringerne i artikel 3 i forordning (EF) nr. 1007/2009 er opfyldt, og er af den opfattelse, at Grønlands Departement for Fiskeri, Fangst & Landbrug opfylder kravene i artikel 3, stk. 1, litra b) og e), i gennemførelsesforordning (EU) 2015/1850.

(8) Grønlands Departement for Fiskeri, Fangst & Landbrug bør derfor indrømmes den anerkendelse, som det har ansøgt om —

BESTEMT FØLGENDE:

Artikel 1

Grønlands Departement for Fiskeri, Fangst & Landbrug anerkendes i henhold til artikel 3 i gennemførelsesforordning (EU) 2015/1850.

Artikel 2

Generaldirektøren for Generaldirektoratet for Miljø pålægges at sikre, at ansøgeren underrettes om denne afgørelse, og at afgørelsens indhold snarest offentliggøres på Kommissionens websted. Generaldirektøren for Generaldirektoratet for Miljø pålægges at sikre, at ansøgerne informeres om denne afgørelse, og at afgørelsens indhold straks offentliggøres på Kommissionens websted.

Udfærdiget i Bruxelles, den 26. oktober 2015. På Kommissionens vegne Karmenu VELLA Medlem af Kommissionen

(1) EUT L 271, 16.10.2015, s. 1.

(2) Kommissionens forordning (EU) nr. 737/2010 af 10. august 2010 om gennemførelsesbestemmelser til Europa-Parlamentets og Rådets forordning (EF) nr. 1007/2009 om handel med sælprodukter (EUT L 216 af 17.8.2010, s. 1).

(3) http://ec.europa.eu/environment/biodiversity/animal_welfare/seals/pdf/2013_2277_da.pdf.

(4) Europa-Parlamentets og Rådets forordning (EU) 2015/1775 af 6. oktober 2015 om ændring af forordning (EF) nr. 1007/2009 om handel med sælprodukter og om ophævelse af Kommissionens forordning (EU) nr. 737/2010 (EUT L 262 af 7.10.2015, s. 1).

(5) Europa-Parlamentets og Rådets forordning (EF) nr. 1007/2009 af 16. september 2009 om handel med sælprodukter (EUT L 286 af 31.10.2009, s. 36).